રોબોન સ્થિર થઇ ગયો. વિનસના સવાલમાં મશીન માટેની જે નફરત દેખાઈ આવતી હતી તેની તેણે બરોબર નોંધ લીધી. પણ તેનું યાંત્રિક મગજ એ નક્કી કરી શકતું ન હતું કે આ સવાલ સાંભળીને શું પ્રતિભાવ આપવો કે કઈ લાગણી જન્માવવી? કારણ કે રોબોન ખુદ એક રોબોટ અર્થાત મશીન હતો પણ ધીમે ધીમે એનું એક મનુષ્યમાં પરિવર્તન થવાનું હતું. તેના શરીરમાં અત્યારે ફક્ત એક હૃદય જ ધબકી રહ્યું હતું પણ મનુષ્યત્વનો થોડો અંશ તો તેમાં હતો ને. તો વર્તમાનમાં તે મશીન છે એટલે મશીનની ટીકા સાંભળીને દુખી થવું કે ગુસ્સો કરવો કે પછી પોતે ભવિષ્યમાં સંભવત મનુષ્ય બનશે તે આશા ઉપર ખુશી અનુભવવી? આ સવાલનો જવાબ તેના શરીરની અંદર રહેલું હાઈટેક પ્રોસેસર પણ નક્કી ન કરી શક્યું. જયારે કંઈ લાગણી જન્મે તે તેની અંદર રહેલી રચના નક્કી ન કરી શકે ત્યારે રોબોનના ચહેરા ઉપર ભાવ એકદમ અસ્પષ્ટ હોય. ન સમજાય એવા. અને જો રોબોન સાંભળેલી વાતને દિલથી વિચારવા માંગતો હોય અને પોતે ખુદ તેમાં પોતાની જાતને સાંકળી લેતો હોય તો તેના ચહેરા ઉપર કોઈ જ હાવભાવ ન હોય. અત્યારે તેનો ચહેરો ભાવહીન હતો. પણ તેણે રમવાનું બંધ કરી દીધું હતું. તે જઈને ઝેવ પાસે ઉભો રહ્યો. ઝેવે તેના ખભે હાથ મૂક્યો પણ રોબોને હાથ રાખવા ન દીધો.